Ugyanis, ha nem így lenne, a szakmai egyesület egyes tagjai kereshetőségi jogára hivatkozhatna valamely rendeletnek az összes tagja javára történő megsemmisítése céljából, azon tagokat is beleértve, amelyek egyénileg nem felelnek meg az EUMSZ 263. cikk negyedik bekezdésében előírt feltételeknek. Ez a megsemmisítés iránti keresetek elfogadhatósági feltételeire vonatkozó szabályok megkerüléséhez vezetne.

Továbbá még azt feltételezve is, hogy az exportőrök fizetik a dömpingellenes vámot, és megállapításra kerül, hogy oly módon szakadt meg az érintett termék kereskedelmi lánca, hogy nem tudják áthárítani a dömpingellenes vámot a gyártókra, a dömpingellenes vám kivetése megváltoztatja azokat a jogszabályi feltételeket, amelyek alapján az említett termék forgalomba bocsátása az Unió piacán megtörténik. Következésképpen az említett termék gyártóinak jogi helyzete az uniós piacon mindenesetre közvetlenül és lényegében érintett.

Ugyanis a dömpingellenes vámot kivető rendelettel szemben benyújtott kereset elfogadhatósága nem függ attól, hogy azt gyártó vagy exportőr jogállású személy nyújtja‑e be. Tekintettel arra, hogy a dömpingellenes vámok az exportált termékekhez kapcsolódnak, egy gyártót, még ha nem is rendelkezik az említett termékek exportőrének minőségével, lényegében érinthet az ilyen dömpingellenes vámoknak az Unióba behozott, érintett termékre történő kivetése.

E tekintetben az kérdés, hogy pontosan ki tanúsította az érintett dömpingmagatartást, nem releváns annak meghatározása tekintetében, hogy a gyártókat személyében érinti‑e az a rendelet, amely országos szinten vet ki dömpingellenes vámot az érintett termék Unióba irányuló behozatalára. Az érintett gyártók ugyanis elszenvedik a dömpingellenes gyakorlatok betudásának következményeit még akkor is, ha e gyakorlatokat nem nekik tudták be.

Az EUMSZ 263. cikk negyedik bekezdésének értelmében akkor érinti közvetlenül a dömpingellenes vám kivetéséről szóló rendelet valamely dömpingellenes vámmal sújtott termék azon gyártóit, amelyek nem vettek részt e termék Unióba irányuló exportjában, ha először is bizonyítani tudják, hogy azonosították őket a Bizottság vagy a Tanács jogi aktusaiban, illetve azt, hogy érintettek az előzetes vizsgálatokban, másodszor pedig piaci helyzetüket lényegében érinti az említett rendelet tárgyát képező dömpingellenes vám.

Az 1225/2009 dömpingellenes alaprendelet 9. cikkének (5) bekezdése, valamint az Általános Vám‑ és Kereskedelmi Egyezmény VI. cikkének végrehajtásáról szóló 1994. évi megállapodás (dömpingellenes megállapodás) 9.2. cikke előírja, hogy főszabály szerint valamennyi szállító tekintetében forrástól függetlenül egyéni dömpingellenes vámot kell kivetni egy termék minden olyan behozatalára, amelyről megállapítható, hogy dömpingelt, és kárt okoz. E rendelkezések megfogalmazásából az következik, hogy egy olyan gazdasági szereplő, aki nem minősül szállítónak, nem jogosult arra, hogy tekintetében egyéni dömpingellenes vámot alkalmazzanak.

A Kereskedelmi Világszervezet (WTO) joga szerint a mintavételbe bevont minden exportőr vagy gyártó, aki tehát együttműködött a vizsgálattal megbízott hatósággal a vizsgálat teljes időtartama alatt, megfelel azon feltételeknek, amelyek alapján a WTO dömpingellenes megállapodás 9.2. cikke értelmében vett szállítónak minősül.

Ami a dömpingellenes alaprendelet rendelkezéseit illeti, e rendelet 9. cikke (5) bekezdését a WTO dömpingellenes megállapodás rendelkezéseivel összhangban kell értelmezni. Ezenkívül a dömpingellenes alaprendeletnek a WTO jogával összhangban értelmezett 17. cikke (1) és (3) bekezdéséből az is következik, hogy ha még a mintavételbe be nem vont gyártókra is vonatkozik az egyéni dömpingkülönbözet számítása, akkor az e mintavételbe bevont gyártókra még inkább. E tekintetben a dömpingellenes alaprendelet 9. cikke (6) bekezdésének utolsó mondata arra emlékeztet, hogy egyéni vámokat kell kivetni az exportőr vagy gyártó azon behozatalaira, amelyek az említett rendelet 17. cikke alapján egyéni elbírálásban részesülnek.

Ebből következik, hogy a dömpingellenes alaprendelet értelmében a mintavételbe bevont minden exportőr vagy gyártó, aki a vizsgálat teljes időtartama alatt együttműködött az intézményekkel, megfelel azon feltételeknek, amelyek alapján az említett rendelet 9. cikkének (5) bekezdése értelmében vett szállítónak minősül.

(vö. 187., 192‑194. pont)